Vakbond eis antwoorde oor Denel-werkers se toekomsDie vakbond Uasa eis antwoorde van die minister van openbare ondernemings, Pravin Gordhan, oor die toekoms van Denel se werkers hangende ŉ aansoek om die sukkelende wapenvervaardiger te laat likwideer. Die aansoek word na verwagting op 11 Oktober in die Pretoriase hooggeregshof aangehoor. Uasa sê sy lede het sedert Augustus verlede jaar nog nie hul uitstaande salarisse van die staatsbeheerde onderneming (SBO) ontvang nie, ten spyte van ŉ bevel van die arbeidshof dat Denel die werkers moet vergoed. Sou die aansoek om likwidasie toegestaan word, sal dit “die doodsklok lui vir duisende werksgeleenthede, gevolg deur die verwoestende sosio-ekonomiese uitwerking van werkloosheid”, sê Abigail Moyo, woordvoerder van Uasa. Uasa en sy sambreelliggaam Fedusa wil nou by Gordhan weet of die staat, as die alleenaandeelhouer van Denel, die aansoek om likwidasie gaan teenstaan, en of Denel se werkers hul volle uitstaande salarisse betaal gaan word. “Gaan die departement aan Denel dieselfde of soortgelyke finansiële en reddingshulp gee wat hy aan ander SBO’s – soos die Suid-Afrikaanse Lugdiens – gegee het?” vra Moyo. Sy sê Uasa is geskok oor hoe vrotsig die regering die situasie by Denel hanteer het, ten spyte van die ooglopend negatiewe uitwerking wat dit op die inkomste van werkers het. “Dit is nie hoe ŉ regering of ŉ SBO sy mede-Suid-Afrikaners moet behandel nie.” Denel se werkers is nou al maande lank geduldig, maar die bestuur is nie besig om die situasie te verbeter nie, sê sy. “Pleks daarvan staar likwidasie die maatskappy in die gesig sonder dat ŉ woord gerep word oor die uitstaande salarisse wat aan ons lede en ander werkers geskuld word.”